## Poslovnik o radu vojnostegovnih tužiteljstava

### NN 139/2003 (3.9.2003.), Poslovnik o radu vojnostegovnih tužiteljstava

# MINISTARSTVO OBRANE

2036

Na
temelju članka 200. podstavka 16. Zakona o službi u Oružanim snagama Republike
Hrvatske (»Narodne novine«, broj: 33/02. i 58/02.), donosim

## POSLOVNIK

### O RADU VOJNOSTEGOVNIH TUŽITELJSTAVA

I.
OPĆE ODREDBE

Članak
1.

Ovim se
poslovnikom uređuje sustav vođenja i zapovijedanja u vojnostegovnim
tužiteljstvima (u nastavku teksta: tužiteljstva) te se propisuju pravila
uredskog poslovanja, vođenja upisnika i pomoćnih knjiga, vođenja evidencija i
statistika, pravila o vođe­nju postupka i dostavljanju akata, provedbi nadzora
u vojno­stegov­nim tužiteljstvima i redovnog obavljanja poslova u
tužiteljstvima, rad sa strankama i druga pitanja od značaja za unutarnje
poslovanje tužiteljstava.

Članak
2.

Za
pravilnu primjenu ovoga poslovnika odgovorni su vojnostegovni tužitelji (u
nastavku teksta: tužitelj) na koja se odnose pojedine njegove odredbe.

Viši vojnostegovni tužitelj (u nastavku teksta: viši
tužitelj) odgovorni su za jedinstvenu primjenu ovoga poslovnika i daju
objašnjenja i upozorenja o primjeni pojedinih njegovih odredbi.

O danim objašnjenjima i upozorenjima viši tužitelj
obavje­štava tajnika Ministarstva.

Članak 3.

Upute i tumačenja za primjenu ovoga poslovnika daje
tajnik Ministarstva.

Članak 4.

Administrativni i upravni poslovi u provedbi ovoga
poslovnika obuhvaćaju osiguranje uvjeta za pravilan rad i poslovanje
tužiteljstva:

– ustrojavanje unutarnjega poslovanja u
tužiteljstvima

– skrb
o pravodobnom i urednom obavljanju poslova u tužiteljstvima

–
stručne poslove u svezi s ostvarivanjem prava, obveza i odgovornosti tužitelja
i zamjenika vojnostegovnih tužitelja (u nastavku teksta: zamjenik) te državnih
službenika (u nastavku teksta: službenik)

– imenovanje i razrješenje tužitelja i zamjenika
odnosno rasporedom službenika

– stručno usavršavanje tužitelja i zamjenika te
službenika

– vođenje statistike

– korištenje nekretnina i materijalno-tehničkih
sredstava dodijeljenih tužiteljstvima

– materijalno poslovanje tužiteljstava

– druge poslove određene Zakonom o službi u Oružanim
snagama Republike Hrvatske, Pravilnikom o vojnoj stezi i ovim poslovnikom.

II. OVLASTI I DUŽNOSTI

1.
Ovlasti i dužnosti tužitelja

Članak
5.

Tužitelj
upravlja i rukovodi tužiteljstvom.

Tužitelj
je dužan izvijestiti višeg tužitelja o svim pitanjima važnim za rad tužiteljstva.

Članak 6.

Tužitelj usklađuje rad zamjenika tužitelja i
službenika u tužiteljstvu.

Članak 7.

Spise u rad raspoređuje tužitelj.

Spisi se raspoređuju vodeći pritom računa o
ravnomjernoj podjeli spisa tijekom godine između tužitelja i zamjenika,
uzimajući u obzir nadležnost, vrstu i pravnu složenost spisa.

Članak 8.

Tužitelj u obavljanju poslova iz svoje nadležnosti
donosi upravne akte, izdaje naloge i daje upute u okviru svojih ovlasti.

Članak 9.

Ako tužitelj u radu pojedinog zamjenika uoči
nejednako postupanje ili postupanje protivno ustaljenoj praksi, poduzet će
mjere za ujednačavanje u postupanju.

O poduzetim mjerama tužitelj će izvijestiti višeg
tužitelja.

Članak 10.

Tužitelj je odgovoran za pravilne odnose i postupke
zamje­nika te službenika prema strankama, vojnostegovnim sudovima i drugim
ustrojstvenim jedinicama Ministarstva te postrojbama, ustanovama i
zapovjedništvima Oružanih snaga Republike Hrvatske, državnim tijelima i drugim
pravnim osobama kao i za međuljudske odnose u tužiteljstvu.

Na
pojave u tužiteljstvu kojima se u znatnoj mjeri narušavaju međuljudski odnosi,
zlorabi ili prekoračuje službeni položaj ili ovlasti, ili na drugi način šteti
ugledu tužiteljstva, tužitelj je dužan poduzeti zakonske mjere i izvijestiti
višeg tužitelja.

2.
Ovlasti i dužnosti višeg tužitelja

Članak
11.

Viši
tužitelj usklađuje rad tužitelja odnosno službenika ras­po­ređenih u Više
vojnostegovno tužiteljstvo (u nastavku teksta: Više tužiteljstvo).

Nadležnost
višeg tužitelja je da donosi upravne akte, izdaje naloge i daje upute u okviru
svojih ovlasti.

Članak
12.

Kada
viši tužitelj uoči u radu pojedinih tužiteljstava nejednako postupanje ili
postupanje protivno utvrđenoj stegovnoj politici, poduzet će mjere za
ujednačavanje u postupanju.

Viši
tužitelj o uočenim je pojavama i poduzetim mjerama dužan izvijestiti tajnika
Ministarstva.

III.
NADZOR NAD TUŽITELJSTVIMA
I OCJENJIVANJE RADA

Članak
13.

Tužitelj
nadzire cjelokupni rad u tužiteljstvu.

Tužitelji
u prvoj razini ocjenjuju rad zamjenika i službenika raspoređenih u
tužiteljstvo.

Članak
14.

Viši
tužitelj nadzire cjelokupan rad u Višem tužiteljstvu odnosno tužiteljstvima.

Viši
tužitelj ocjenjuje rad tužitelja odnosno službenika raspoređenih u Više
tužiteljstvo u prvoj razini.

Viši
tužitelj u drugoj razini ocjenjuje rad zamjenika i službenika raspoređenih u
tužiteljstva.

Članak
15.

Tajnik
Ministarstva nadzire rad Višeg tužiteljstva.

Tajnik
Ministarstva u prvom stupnju ocjenjuje rad višeg tužitelja.

Tajnik Ministarstva
u drugom stupnju ocjenjuje rad tužitelja i službenika raspoređenih u Više
tužiteljstvo.

Članak
16.

Nadzor
nad radom tužiteljstava ostvaruje se uvidom u rad tužitelja i zamjenika odnosno
službenika, uvidom u spise i odluke, uvidom u odluke nižih i viših sudova
donesenih u povodu podnesenih pravnih sredstava i pravnih lijekova, pregledom
upisnika, imenika, pomoćnih knjiga i popisa te na drugi pogodan način.

Redovni nadzor nad radom tužiteljstva vrši se dva
puta godišnje.

Izvanredni nadzor nad radom tužiteljstva odnosno
pojedinog tužitelja ili zamjenika obavlja se prema potrebi.

O izvršenom nadzoru sačinjava se zapisnik koji se
dostavlja višem tužitelju odnosno tajniku Ministarstva.

Članak
17.

Na
zahtjev ministra odnosno tajnika Ministarstva viši vojnostegovni tužitelj
obvezan je dostaviti na uvid pojedini spis predmeta ili podatke o stanju spisa
koje vodi tužiteljstvo te druge tražene podatke.

IV.
SLUŽBENI RED

Članak
18.

U
okviru svoje nadležnosti tužiteljstva se izravno obraćaju Višem tužiteljstvu,
vojnostegovnim sudovima te postrojbama, ustanovama i zapovjedništvima Oružanih
snaga Republike Hrvat­ske.
vojnostegovno tužiteljstvo izravno se obraća Tajništvu Ministarstva i drugim
ustrojstvenim jedinicama Ministarstva i Glavnom stožeru Oružanih snaga
Republike Hrvatske te drugim državnim tijelima.

Iznimno
od stavka 1. ovoga članka tužiteljstva se izravno obraćaju ustrojstvenim
jedinicama Ministarstva i Glavnom stožeru Oružanih snaga Republike Hrvatske
odnosno drugim državnim tijelima glede progona počinitelja stegovnih
prijestupa.

V.
SASTANCI I SJEDNICE

Članak
19.

Tužitelj
saziva sastanke zamjenika i službenika raspoređenih u tužiteljstvo i njima
predsjedava.

Sastanci iz stavka 1. ovoga članka sazivaju se radi
uspješnijeg obavljanja poslova iz djelokruga tužiteljstva, rasporeda poslova,
usklađivanja rada između pojedinih zamjenika, una­pre­đenja metoda rada i
drugih pitanja važnih za rad tužiteljstva.

O razmotrenim pitanjima i zaključcima tužitelj će
izvijestiti višeg tužitelja.

Članak 20.

Viši tužitelj saziva sjednicu tužitelja kada je
potrebno raspraviti ostvarivanje programa rada i izvješće o radu tužiteljstva
odnosno ukupni rad i raspored poslova tužiteljstva, primjenu novih propisa te
druga pitanja važna za rad tužiteljstva.

Viši tužitelj saziva proširenu sjednicu tužitelja i
svih zamje­nika kada je potrebno raspraviti određena sporna pravna pitanja o
primjeni zakona ili pravna shvaćanja nižih i viših sudova odnosno u drugim
slučajevima koji su od značaja za jednako postupanje odnosno za provedbu
utvrđene stegovne politike.

O
razmotrenim pitanjima i zaključcima koji su od šireg značenja za tužiteljstvo
viši tužitelj obavijestit će tajnika Ministarstva.

Članak
21.

O
sastancima iz članka 19. odnosno sjednicama iz članka 20. ovoga poslovnika vodi
se zapisnik, u koji se u bitnome upisuje tijek i zaključci.

VI.
ČUVANJE TAJNIH PODATAKA

Članak
22.

Sve
osobe imenovane odnosno raspoređene u tužiteljstvo dužne su čuvati tajne
podatke neovisno o načinu saznanja ili pribavljanja odnosno stjecanja
mogućnosti uvida u tajne podatke.

Svaka
osoba koja koristi tajne podatke ili kojoj postanu dostupni dužna je poduzeti
mjere i postupak zaštite takvih podataka.

Članak
23.

Tajnim
podatkom smatraju se nalozi i upute tužitelja odnosno višeg tužitelja za
rješavanje pojedinog predmeta.

Članak
24.

Nadzor
nad provedbom propisa o zaštiti tajnih podataka obav­lja tužitelj odnosno viši
tužitelj.

Članak
25.

U
tužiteljstvima se primjenjuju posebni propisi kojima je uređeno čuvanje tajnih
podatka u Ministarstvu.

VII.
RADNO VRIJEME, ODMORI I DOPUSTI

Članak
26.

Dnevni
raspored radnog vremena utvrđuje tužitelj u skladu sa zakonom i drugim
propisima.

Žurne poslove koji ne trpe odgađanje, kao i već
započete rasprave i ročišta čija bi odgoda izazvala veće troškove ili
odugovlačenje postupka, tužitelj, zamjenik ili službenik dužan je dovršiti bez
obzira na redovito radno vrijeme.

Članak 27.

Tužitelji, zamjenici i službenici koriste, u pravilu,
prvi dio godišnjeg odmora tijekom mjeseca srpnja i kolovoza tekuće godine.

Plan korištenja godišnjih odmora utvrđuje viši
tužitelj po pribavljenom mišljenju tužitelja, polazeći pritom od potreba službe
i želja zamjenika odnosno službenika.

Pri izradi plana korištenja godišnjih odmora pazi se
da u tužiteljstvu ostane dovoljan broj osoba potrebnih za rješavanje žurnih
predmeta.

Nakon što pribavi prijedloge i mišljenja, viši
tužitelj donosi plan korištenja godišnjih odmora i odgovarajuća rješenja.

VIII. SLUŽBENA ZGRADA I RADNE PROSTORIJE

Članak
28.

Na
zgradi u kojoj je smješteno tužiteljstvo na natpisnoj ploči mora biti istaknut
naziv tužiteljstva, odnosno ukoliko je tužiteljstvo smješteno u vojarni naziv
tužiteljstva mora biti istaknut i na glavnom ulazu u vojarnu.

Naziv
tužiteljstva ispisuje se na posebnoj staklenoj ploči četverokutna oblika,
dimenzija 45x25 cm.

Ovisno
o veličini i vanjskom izgledu zgrade natpisna ploča može se izraditi u drugoj
veličini ili od drugog materijala, ako za to postoje posebni razlozi, uz
prethodnu suglasnost tajnika Ministarstva.

Članak
29.

Natpisna
ploča sadrži: grb Republike Hrvatske, a zatim riječi jedne ispod drugih:
REPUBLIKA HRVATSKA, MINISTARSTVO OBRANE, te naziv i sjedište tužiteljstva.

Tekst
na natpisnoj ploči mora biti napisan velikim tiskanim slovima u zlatnoj boji na
crnoj podlozi.

Članak
30.

Natpisna
ploča pričvršćuje se na lijevoj strani zgrade uz glav­ni ulaz u zgradu odnosno
vojarnu, u visini polovice otvora glavnog ulaza.

Ako je
u zgradi odnosno vojarni smješteno više tužiteljstava, natpisne ploče
pričvršćuju se na istoj strani zgrade jedna ispod druge i to sljedećim
redoslijedom:
vojnostegovno tužiteljstvo

Vojnostegovno
tužiteljstvo u ….

Članak
31.

Ako je
u zgradi odnosno vojarni uz tužiteljstvo smješten i vojnostegovni sud, natpisna
ploča tužiteljstava pričvršćuju se na lijevoj strani zgrade uz glavni ulaz, u
istoj ravnini s natpisnom pločom vojnostegovnog suda istog stupnja.

Članak
32.

Radne
prostorije i hodnici moraju biti uredni, čisti i opskrb­ljeni potrebnim
higijenskim i protupožarnim uređajima u skladu s posebnim propisima
Ministarstva obrane.

Članak 33.

Tužitelj određuje raspored prostorija u službenoj
zgradi.

Rasporedom se određuju prostorije za smještaj
tužitelja, zamjenika i službenika.

Članak 34.

Raspored prostorija utvrđuje se tako da čine
funkcionalnu cjelinu.

Za radnu prostoriju namijenjenu za primitak podnesaka
i pošiljaka određuje se, u pravilu, prostorija u neposrednoj blizini ulaza u
zgradu odnosno radni prostor.

Članak 35.

Raspored prostorija ističe se na vidljivom mjestu na
ulazu u zgradu odnosno radni prostor.

Na vratima radnih prostorija ističu se naziv
dužnosti, čin, ime i prezime osobe koja se koristi prostorijom.

IX.
RAD SA STRANKAMA

1.
Stranke

Članak
36.

Stranke
koje dolaze nepozvane, radi podnošenja stegovne prijave, traženja pravnog
mišljenja i sl., primaju se u vrijeme određeno aktom tužitelja.

Vrijeme određeno za primanje stranaka objavljuje se
na vid­ljivom mjestu na ulazu u zgradu odnosno radni prostor.

Tužitelj može odrediti da se pri ulasku u zgradu
odnosno vojarnu izvrši pregled osoba i njihovih stvari.

2.
Prijam stranaka

Članak
37.

Stranke
prima tužitelj.

Iznimno
od stavka 1. ovoga članka u slučaju izočnosti tužitelja stranku može primiti
zamjenik kojeg za prijam stranaka odredi vojnostegovni tužitelj.

Viši tužitelj prima stranke kad ocijeni da je to
potrebno.

O prijmu stranaka u tužiteljstvo vodi se poseban
upisnik sukladno ovom Poslovniku.

Članak 38.

Strankama se ne smije iznositi svoje mišljenje o
pravilnosti donesenih odluka ili poduzetim radnjama o kojoj daju obavijest,
niti davati izjave o završetku postupka.

Članak 39.

Strankama je zabranjeno telefonom davati informacije
o podacima kojima raspolaže tužiteljstvo.

Podaci o stanju spisa te poduzetim mjerama
tužiteljstva mogu se na pisani zahtjev dati podnositelju stegovne prijave
odnosno vojnoj policiji.

3.
Uvid u spise

Članak
40.

Spis
koji se nalazi u vojnostegovnom tužiteljstvu ne daje se na uvid strankama.

4.
Primanje prijava i izjava te drugih podnesaka

Članak
41.

Vojnostegovno
tužiteljstvo dužno je na zapisnik primati stegovne prijave i druge izjave radi poduzimanja
radnji za koje je ovlašteno.

Ako se iz izjave može zaključiti da nije utemeljena,
poučit će se o tome osobu koja daje izjavu.

Ako i nakon ove pouke osoba opetovano traži primitak
izjave, ona će se uzeti na zapisnik, a dana će se pouka zabilježiti u spisu.

Prijavu ili izjavu stranke može se zaprimiti i u
obliku službene bilješke.

Članak 42.

Zapisnik ili službena bilješka koja sadrži izjavu
stranke piše se osobnim računalom te sadrži osobne podatke stranke, a ispod
teksta se potpisuje osoba koja je sastavila zapisnik ili bilješku i stranka.

Zapisnik ili službena bilješka koja ne sadrži izjavu
stranke, potpisuje osoba koja ju je sastavila.

Članak 43.

Pri izradi odluka, optužnih prijedloga i drugih
pravnih sredstava obvezna je uporaba zakonskih izraza.

Kratice
u tekstu mogu se rabiti samo ako su općeprihvaćene i lako razumljive.

X.
UREDSKO POSLOVANJE

Članak
44.

Uredsko
poslovanje obuhvaća sljedeće poslove:

1.
prijam, upis i otpremu pošte

2. prijepis

3. vođenje upisnika, pomoćnih knjiga i drugih pomoćnih
evidencija

4. uvezivanje, dostavu i pohranu spisa

5. evidenciju i izradu izvješća

6. vođenje arhive

7. vođenje pričuve i nabave potrošnog materijala

8. vođenje statistike

9. obavljanje drugih poslova po nalogu tužitelja.

U tužiteljstvima su za pravodobno i uredno obavljanje
ured­skih poslova odgovorni:

– stručni referent za uredsko poslovanje za poslove
iz točke 1., 3., 5., 6., i 8. iz stavka 1. ovoga članka,

– administrativni referent za poslove iz točke 2.,
4., 7. i 9. iz stavka 1. ovoga članka.

 Iznimno od
odredbe stavka 2. ovoga članka u Vojnostegovnom tužiteljstvu u Splitu i Višem
vojnostegovnom tužiteljstvu stručni referent za uredsko poslovanje odgovoran je
za pravodobno i uredno obavljanje uredskih poslova iz stavka 1. ovoga članka.

XI. SASTAVLJANJE ODLUKA I
DRUGIH
OTPRAVAKA

Članak
45.

Optužni
prijedlozi, pravna sredstva i podnesci sastavljaju se na memorandum
Ministarstva obrane uz isticanje naziva tužiteljstva i mjesta njegova sjedišta.

Ispod naziva tužiteljstva i mjesta njegova sjedišta piše
se oznaka spisa s brojem (npr. VsT-35/03), a ispod toga mjesto sastavljanja
akta i datum. Mjesec se ispisuje punim imenom (npr. Split, 10. ožujka 2003.).

Članak 46.

Upravni i neupravni akti sastavljaju se na
memorandumu Ministarstva obrane uz isticanje naziva tužiteljstva i njegova
sjedišta. Ispod naziva tužiteljstva i mjesta njegova sjedišta navodi se
klasifikacijska oznaka i urudžbeni broj, a ispod toga mjesto sastavljanja akta
i datum. Mjesec se ispisuje punim imenom.

Članak 47.

Upute o obliku i sadržaju otpravka (dopisa, rješenja,
optužnog prijedloga, prijedloga, žalbe, izvanrednoga pravnog lijeka i dr.) daje
viši tužitelj.

Članak 48.

Odluke, optužne prijedloge, pravna sredstva te druge
otprav­ke koji se odnose na predmete u kojima tužiteljstvo postupa u okviru
svoje nadležnosti potpisuje tužitelj ili zamjenik koji je zadužen sa spisom
predmeta.

Ostale dopise označene stupnjem tajnosti, obvezne
naputke, upute i okružnice potpisuje tužitelj.

Izvješća i druge otpravke koji se upućuju Višem
tužiteljstvu potpisuje tužitelj odnosno u slučaju njegove spriječenosti ovla­šte­ni
zamjenik.

Članak
49.

Na
kraju otpravka s desne se strane navodi dužnost potpisnika i oznaka njegova
osobnog čina, ispod toga njegov vlastoručni potpis.

Otisak službenoga
pečata stavlja se s lijeve strane potpisa.

XII.
UPORABA PEČATA, ŽIGOVA I ŠTAMBILJA

1.
Pečat i žig

Članak
50.

Pečati
i žigovi tužiteljstva naručuju se prema posebnim propisima Ministarstva obrane.

2.
Štambilji

Članak
51.

U
tužiteljstvima se umjesto kratkih zabilježaka mogu rabiti štambilji u skladu s
odlukom višeg tužitelja.

3.
Rukovanje pečatima, žigovima i štambiljima

Članak
52.

Pečatima,
žigovima i štambiljima u tužiteljstvu rukuje ovla­š­teni službenik.

Službeniku
kojem se na uporabu i čuvanje predaju pečati, žigovi i štambilji potvrđuje
njihov primitak potpisom.

Štambilji
i pečati moraju se držati tako da budu dostupni samo službeniku koji s njima
rukuje.

Pečati
i žigovi pohranjuju se u limenu kutiju osiguranu ključem koja se nakon
završetka radnog vremena pohranjuje u željeznu blagajnu.

XIII.
POSTUPANJE TUŽITELJSTVA

1.
Službena bilješka

Članak
53.

Svaki
događaj od interesa za postupanje tužiteljstva o kojem je ono obaviješteno ili
je za njega saznalo na drugi način, kao i svaka druga radnja koju tužiteljstvo
poduzima u svom djelokrugu, mora se zabilježiti službenom bilješkom ili
zapisnikom.

Službenom
bilješkom odnosno zapisnikom bilježe se i priopćenja primljena ili dana
neposredno ili telefonom, odnosno putem drugog sredstva priopćavanja.

Sa službenom
bilješkom ili zapisnikom postupa se kao sa zaprimljenim podneskom.

2.
Obavijest o odbačaju stegovne prijave

Članak
54.

O
odbačaju stegovne prijave tužiteljstvo obavještava podnositelja prijave i Više
tužiteljstvo odnosno vojnu policiju ukoliko je stegovna prijava bila podnesena
preko postrojbe vojne policije te dostavlja rješenje o odbačaju.

Obavijest
o odbačaju stegovne prijave uvijek se dostavlja uz dostavnicu koja se po
povratku priključuje spisu.

Članak
55.

Tužiteljstvo
je dužno podnositelja stegovne prijave bez odlaganja obavijestiti o podizanju
optužnoga prijedloga.

3.
Povrat sudskog spisa

Članak
56.

Tužiteljstvo
kojem je u povodu izjavljenoga pravnog lijeka dostavljen na razmatranje sudski spis
dužno je što prije predmet proučiti i spis vratiti vojnostegovnom sudu.

Osoba
zadužena sa spisom predmeta dužna je prije sastavljanja bilješke o bitnim
podacima spisa i prijedloga koji će se staviti na ročištu ili raspravi pred
vojnostegovnim sudom utvrditi da li je pribavljena prvostupanjska presuda
odnosno žalba tužitelja, a ako nije, isto će se zatražiti ili će se pribaviti
preslika.

4.
Bilješke

Članak
57.

U
postupku u povodu pravnog lijeka u slučaju neslaganja s mišljenjem ili
prijedlogom zamjenika tužitelja kao i podržavanja žalbe okrivljenika odlučuje
tužitelj, o čemu sastavlja službenu bilješku koju potpisuje.

Ako
viši tužitelj u postupku pred Višim vojnostegovnim sudom odustane od žalbe u
cijelosti ili djelomično, obavijestit će o tome niže tužiteljstvo i naznačiti
razloge zbog kojih je do odustajanja došlo.

Ako
viši tužitelj pri razmatranju predmeta u postupku u povodu pravnoga lijeka
ustanovi nedostatke u radu nižega tužiteljstva, upozorit će na to i po potrebi
dati odgovarajuće naputke.

XIV.
RAD SA SPISIMA

1.
Preuzimanje pošiljaka

Članak
58.

Primitak
podnesaka, brzojava, paketa i drugih pošiljaka u tužiteljstvu tijekom radnog
vremena obavlja za to ovlašteni službenik.

Članak 59.

Ako tužiteljstvo nije nadležno za postupanje po
određenom podnesku koji podnositelj želi predati, uputit će se nadležnom
tijelu.

Ako i nakon davanja upute iz stavka 1. ovoga članka
podnositelj zahtijeva da se podnesak zaprimi, zaprimit će se, a na njemu  će se naznačiti da je podnositelj podneska
upozoren i da mu je dana uputa o nenadležnosti, a podnesak će se ustupiti
nadležnom tijelu.

Članak 60.

Pri neposrednom primitku podneska podnositelja će se
upozoriti na neurednost podneska (nedovoljan broj primjeraka, priloga,
prijepisa, nedostatak adrese, potpisa, nečitljivost i nerazumljivost podneska i
sl.) i istodobno zatražiti da se nedostaci odmah uklone.

Ako podnositelj i nakon upozorenja ne ukloni
nedostatak, zaprimit će neuredan ili nepotpun podnesak, ali će se napraviti
bilješka o danom upozorenju stranci.

Na podnesku će se ispod bilješke o primitku olovkom u
boji staviti napomena o kakvu se nedostatku radi (npr. »nedovoljno primjeraka«,
»nepotpuna adresa«, »nema potpisa« i sl.) i bilješka o danom upozorenju.

Članak
61.

Ako je omot pošiljke oštećen, službenik ovlašten za prijam
pošiljaka ne smije preuzeti pošiljku.

Pošiljka iz stavka 1. može se zaprimiti i otvoriti
samo u nazočnosti tužitelja o čemu se radi zapisnik o stanju pošiljke i
utvrđenom sadržaju.

Članak 62.

Primitak podnesaka potvrđuje se stavljanjem prijamnog
štambilja, upisom datuma i potpisom na dostavnoj knjizi, dostavnici ili
povratnici.

Na zahtjev podnositelja podneska izdat će se i
posebna potvrda o primitku stavljanjem prijamnog štambilja i upisivanjem
datuma.

2.
Otvaranje pošiljaka

Članak
63.

Obične pošiljke
primljene u zatvorenim omotima otvara službenik zadužen za primitak pošte.

Pošiljke
označene stupnjem tajnosti i pošiljke za Više tuži­teljstvo otvara tužitelj.

Pošiljke
upućene vojnostegovnom tužitelju ili zamjeniku vojnostegovnog tužitelja neotvorene
se predaju osobi kojoj su upućene.

Članak
64.

Pri
otvaranju omotnice ne smije se oštetiti poštanski žig te podnesak i prilozi u
omotnici.

Osoba
koja otvara pošiljku dužna je provjeriti odgovaraju li brojevi spisa napisani
na omotnici brojevima podnesaka u omotu.

O svim će se nedostacima napisati bilješka o čemu će
se odmah obavijestiti pošiljatelj.

Uz primljeni podnesak uvijek se prilaže omotnica.

Članak 65.

Ako je u jednoj omotnici bilo više podnesaka kojima
bi trebalo priložiti omotnice, omotnica će se priložiti jednom podnesku, a na
ostalima će se napisati redni broj urudžbenog zapisnika pod kojim je upisan
podnesak uz koji je priložena omotnica.

Članak 66.

Kad je uz podnesak dostavljena neka isprava, stvar
ili slično, primitak se mora zabilježiti na podnesku.

3.
Prijamni štambilj

Članak
67.

Na sve primljene podneske stavlja se otisak prijamnog
štambilja i upisuje datum primitka. Ako je podnesak u zatvorenom omotu, a osoba
koja je zaprimila omot nije ovlaštena da ga otvori, otisak prijamnog štambilja
s datumom primitka stavit će se na omotnicu.

Ako je podnesak upućen nekom drugomu, a pogrešno je
dostavljen tužiteljstvu, stavit će se na njemu zabilješka pogrešno dostavljeno*,*
potpis službenika koji je zaprimio podnesak i otisak službenog pečata.

Pogrešno dostavljeni podnesak uz dopis ustupit će se
onom na koga je naslovljeno.

Pogrešno dostavljeni podnesak ne upisuje se u
upisnik.

Članak 68.

Otisak prijamnog štambilja stavlja se u pravilu u
gornji desni kut prve stranice podneska. Ako to nije moguće, onda se stavlja na
pogodno mjesto na prvoj stranici podneska, vodeći računa da tekst ostane
čitljiv i razumljiv. Ako ni to nije moguće, onda se otisak štambilja stavlja na
poleđinu prve stranice podneska.

Ukoliko nije moguće otisak prijamnog štambilja
staviti na podnesak, štambilj će se otisnuti na listu papira koji će se
pričvrstiti uz podnesak.

Otisak prijamnog štambilja ne stavlja se na priloge.

Članak 69.

Osoba koju prima podnesak upisuje podatke u
odgovarajuće odjeljke prijamnog štambilja, a ako se radi o podnesku hitne
naravi, stavlja se i štambilj »žurno«, te se uz taj otisak upisuje i datum
istjecanja roka, ako je spis vezan za određeni rok.

4.
Spisi hitne naravi

Članak
70.

Nakon
primitka i pregleda spisa izdvojit će se spisi hitne naravi i odmah predati
tužitelju nakon što se uvedu u odgova­rajući upisnik i imenik.

Spisima
hitne naravi smatraju se i spisi s prekluzivnim rokovima.

5.
Osnivanje spisa

Članak
71.

Podnesak
kojim se osniva spis stavlja se u poseban omot i upisuje u popis podnesaka koji
je otiskan na unutarnjoj strani omota spisa.

Na omotu se označava predmet na koji se odnosi
podnesak, naziv upisnika kraticom, redni broj upisa i posljednja dva broja
godine u kojoj je podnesak upisan u upisnik.

Prvi se podnesak upisuje na omotu spisa pod rednim brojem
1., a kasniji se podnesci i otpravci upisuju pod idućim rednim brojevima.

Omot spisa ispunjava nadležni službenik, uključujući
i ispunjavanje podataka o primitku, kao i popis otpravaka iz tužiteljstva, osim
konačne odluke u predmetu koji popunjava tužitelj.

Članak
72.

Omot
spisa koji sadrži tajne podatke označava se na vidljivom mjestu s naznakom
stupnja tajnosti.

6.
Razdvajanje i spajanje spisa

Članak
73.

Ako se
rad na predmetu nastavi pod oznakom drugoga upisnika ili pod drugim brojem
istoga upisnika, na omotu spisa precrtava se prijašnja oznaka, a ispod nje se
upisuje nova.

Prijašnje se oznake precrtavaju olovkom u crvenoj
boji povlačenjem vodoravne crte preko prijašnje oznake, tako da prijašnja
oznaka ostane i dalje čitljiva.

U omotu spisa ispod posljednjega upisa pod prijašnjom
oznakom upisuje se nova oznaka pod kojom će se predmet voditi (na primjer:
nastavljeno pod VsT-I-169/03)*.* U tom slučaju redni brojevi upisa
pojedinih podnesaka na omotu spisa ne počinju rednim brojem 1., nego se dalje
nastavljaju.

Članak 74.

U skladu s člankom 72. ovoga poslovnika postupit će
se i u slučaju spajanja više spisa.

Spajanje spisa obavlja se na ranije zaprimljeni spis,
ako je rad s tim spisom još u tijeku.

Ako je rad na ranije zaprimljenom spisu dovršen,
spajanje se obavlja s kasnije zaprimljenim spisom.

Članak 75.

Ako su neki prilozi iz određenoga spisa potrebni i za
rješavanje u drugom spisu, preslikat će se ili prepisati i takvi uložiti u
drugi spis.

Članak 76.

Pri razdvajanju spisa u odvojeni spis uložit će se i
oni dijelovi spisa koji su tamo potrebni, a ostali će se preslikati ili
prepisati.

Razdvojeni spisi, ako se ne ustupaju drugom
tužiteljstvu, upisat će se u upisnik pod novim brojem ako već nisu bili
upisani, što će se zabilježiti na prvoj stranici omota spisa kao i u popisu
podnesaka.

7.
Predaja spisa u rad

Članak
77.

Nakon
osnivanja i sređivanja spisa, spis se istoga dana predaje tužitelju odnosno
zamjeniku tužitelja.

Prije
predaje spisa u upisnik se upisuje nadnevak kada je spis predan.

Prije rasporeda
spisa u rad spisi se svrstavaju po redoslijedu primitka prvoga podneska –
stegovne prijave.

Ako je
istodobno podneseno više podnesaka odnosno stegov­nih prijava, spisi se
svrstavaju po abecednom redu osum­njičenika protiv kojih je podnesena stegovna
prijava.

Ako se
zbog većih zaostataka u radu ili veće opterećenosti spisi ne raspoređuju odmah
u rad, tužitelj je bez odgode dužan odrediti osobu koja će postupati u
predmetima kad dođu na red za dodjelu u rad.

Spis u
kojem je ukinuta prvostupanjska odluka vraća se istoj osobi.

Članak
78.

Predmet
se tužitelju odnosno zamjeniku tužitelja dostavlja putem primopredajne knjige
za unutarnju dostavu, upisuje se datum i potpisuje primitak spisa.

Na
način propisan stavkom 1. ovoga članka obavlja se i razduženje predmeta.

Članak
79.

Nakon
što tužitelj odnosno zamjenik tužitelja razduži predmet nadležni službenik
postupat će u skladu s danim nalogom za postupanje s predmetom (prepisivanje,
čuvanje do određenog roka, stavljanje u arhiv i sl.), a koji se označava u spisu
predmeta.

8.
Pisanje otpravaka

Članak
80.

Otpravci
akata moraju biti pisani osobnim računalom ili pisaćim strojem u dva primjerka
na memorandumu Ministarstva obrane.

Članak 81.

Osoba koja je zadužena spisom predmeta prije
razduženja spisa dužna je izdvojiti dijelove spisa koji ostaju u tužiteljstvu
od dijela spisa koji se dostavlja uz odluku.

O izdvajanju pojedinih dijelova spisa napravit će se
bilješka na popisu.

9. Otprema pošte

Članak 82.

Spisi za otpremu predaju se bez omotnica, osim onih
koji su označeni stupnjem tajnosti.

Omotnica u kojoj se otprema spis treba imati otisak
pečata tužiteljstva i oznaku brojeva spisa koji se nalaze u njoj.

Adresa primatelja piše se pisaćim strojem ili
tiskanim slovima pisanim rukom.

Članak 83.

Službenik nadležan za otpremu pošte vodi dostavne
knjige za poštu u koje se upisuju pošiljke.

Službenik je dužan prije otpreme pošte provjeriti
jesu li pošiljke pravilno naslovljene, ima li potreban broj primjeraka
otpravaka, postoji li dostavnica i slično.

Nakon
provjere u odgovarajućem odjeljku bilješke o otpremi u dostavnu knjigu za
izlaznu poštu potvrditi kad je pošiljka otpremljena, a zatim će spis predmeta
vratiti tužitelju odnosno zamjeniku tužitelja koji je obrađivao predmet.

10.
Rokovi i ročišta

Članak
84.

Ako spise
treba držati do određenog roka, oni se stavljaju u rokovnik odnosno u poseban
svežanj za čuvanje.

Službenik
nadležan za vođenje rokova dužan je dan prije isteka roka spis predati
tužitelju ili zamjeniku tužitelja zaduženom za rad na tom predmetu.

Ako je
u okviru pojedinog spisa predmeta stigao kakav podnesak prije isteka roka, spis
će se odmah predati tužitelju ili zamjeniku tužitelja zaduženom za rad na tom
predmetu ne čekajući istek roka.

Članak
85.

Tužitelju
ili zamjeniku tužitelja zaduženom za rad na predmetu na omotnici spisa predmeta
stavlja se na odgovarajućem mjestu znak *»R«* odnosno znak *»K«* uz
koji se stavlja datum zakazane rasprave ili ročišta, odnosno dan kad istječe
određeni rok (npr. »R-20/06«, »K-17/07«).

Članak
86.

Spisi u
kojima je zakazana glavna rasprava drže se odvojeno od onih koji se drže u
rokovima, i to u posebnim omotima te se vodi poseban popis ročišta.

Članak
87.

Nadnevak
predaje podneska nadležnom ekspeditu smatra se nadnevkom predaje podneska sudu.

XV.
OBNAVLJANJE SPISA

Članak
88.

Ako se
pojedini spisi ili dijelovi spisa izgube, oštete ili unište, obnovit će se ako
je to potrebno.

Pri
obnovi obnovit će se samo dijelovi spisa ili pojedini podnesci koji su važni za
sadržaj spisa.

Obnavljanje
spisa obavlja se na temelju podataka iz urudžbenoga zapisnika, upisnika i
pomoćnih knjiga, prijepisom nestalih ili oštećenih dijelova koji se nalaze kod
suda, vojne policije, pod­nositelja stegovne prijave ili drugih ustrojstvenih
jedinica Ministarstva obrane odnosno postrojbi, ustanova i zapovjedništava
Oružanih snaga Republike Hrvatske.

Spis se
može potpuno ili djelomično obnoviti samo na temelju odluke tužitelja.

XVI.
STATISTIKA

1.
Sređivanje i dostava podataka

Članak
89.

Tužiteljstva
sređuju i dostavljaju podatke o svom radu na tiskanicama propisanim posebnim
propisom.

Popunjene
tiskanice dostavljaju se u propisanim rokovima.

2.
Izvješća o radu

Članak
90.

Tužiteljstva
podnose Višem tužiteljstvu izvješće o cjelokupnom radu tužiteljstva za svaki
mjesec, koje sadrži podatke o dovršenim postupcima, postupcima koji su u
tijeku, te radnjama koje su poduzeli, kao i podatke o neriješenim predmetima.

Godišnje
izvješće sadrži pregled primljenih, riješenih i ne­rije­šenih predmeta, pregled
pojedinih optuženja, te pregled izjavljenih pravnih lijekova.

3.
Popisni list

Članak
91.

Za
svakoga tužitelja i zamjenika tužitelja vodi se mjesečni popisni list koji
sadrži: ukupan broj primljenih, riješenih i neriješenih prijava i predmeta,
vrsta radnji, rokove u kojima su riješeni, broj raspravnih dana i ročišta te
broj podnesenih pravnih lijekova i drugih izvanpostupovnih radnji.

Na
kraju kalendarske godine daje se zbrojni popisni list za proteklu godinu.

Članak
92.

Izvješća
iz članka 90. i 91. ovoga poslovnika tužitelji dostav­ljaju Višem tužiteljstvu.

4.
Druga izvješća

Članak
93.
tužiteljstvo može prema potrebi tražiti od tužiteljstava podnošenje izvješća o
određenim pojavama i druge statističke podatke.

XVII.
ČUVANJE SPISA I STAVLJANJE U PISMOHRANU

1.
Čuvanje spisa

Članak
94.

U
tijeku radnog vremena spisi ne smiju ostati bez nadzora.

Poslije
radnog vremena spisi i drugi materijali drže se u zaključanim ormarima odnosno
željeznim blagajnama.

Članak 95.

Obvezni napuci, zapovijedi i drugi akti zavedeni u
odgo­varajuće upisnike odlažu se u odgovarajuće omote »zbirke naputaka«,
složenih redoslijedom primitka, po vrstama materije na koju se odnose i ulažu
se u omote prema oznakama odgovarajućih upi­snika.

Članak 96.

Nakon pravomoćnosti i dovršenja rada na pojedinim
predmetima, tužitelj će pregledati spis i donijeti nalog o stavljanju spisa u
pismohranu (»Staviti spis u pismohranu«).

Nalogom iz stavka 1. ovoga članka odredit će se i rok
čuvanja u pismohrani, što će se na omotu spisa označiti otiskom štambilja (npr.
»Čuvati do kraja 2005. god.«).

Članak 97.

U priručnoj pismohrani tužiteljstva čuvaju se spisi
dovršeni u tekućoj godini i prethodnoj godini složeni u omote.

Krajem godine prenose se u pismohrani svi spisi
kojima je od njihova dovršenja prošlo više od jedne kalendarske godine.

Članak
98.

Pismohrana
tužiteljstva zajednička je za sve vrste predmeta i knjiga te upisnika, a
organizira se u posebnoj prostoriji zaštićenoj od vlage, požara, prašine,
oštećenja i slično.

Članak
99.

Predmeti
od povijesnoga ili drugoga značenja za koje viši tužitelj odredi da se posebno čuvaju,
čuvat će se odvojeno od ostalih spisa.

2.
Izdavanje spisa

Članak
100.

Zahtjev
za izdavanje spisa iz pismohrane može podnijeti samo tužitelj.

U pismohrani na mjestu izdvojenih spisa ulažu se
bilješke o tome gdje se spis nalazi.

Članak 101.

Pismohranom upravlja službenik kojeg za to odredi
tužitelj.

Službenik iz stavka 1. ovoga članka izdaje i ulaže
spise u pismohranu i vodi upisnik izdanih spisa.

3. Rokovi čuvanja spisa

Članak 102.

Predmeti uloženi u pismohrani čuvaju se:

– 5 godina koji se odnose na vojnostegovne predmete
kojima je izrečena stegovna kazna,

– 3 godine koji se odnose na vojnostegovne predmete
kojima je izrečena stegovna mjera,

– 2 godine svi ostali predmeti.

Spisi koji se odnose na vojnostegovne predmete u
kojima je postupak prekinut čuvaju se do nastupanja apsolutne zastare.

Rokovi čuvanja počinju teći istekom godine u kojoj je
predmet stavljen u arhiv.

Predmeti u kojima je postupak prekinut, a riječ je o
stegovnom prijestupu počinjenoga izvršenjem kaznenoga djela za koje se pokreće
postupak po službenoj dužnosti, čuvaju se do zastare kaznenog progona.

Članak 103.

Spisi koji su nakon isteka rokova propisanih u članku
101. ovoga poslovnika izdvojeni iz pismohrane tužiteljstva predaju se
Središnjem vojnom arhivu o čemu se sastavlja zabilješka u odgovarajućem
upisniku.

4. Spisi koji se trajno čuvaju

Članak
104.

U
pismohrani se trajno čuvaju:

1. svi
upisnici i pomoćne knjige koje se odnose na spise za koje su istekli rokovi
čuvanja određeni u članku 101. ovoga poslovnika, a koji su predani Središnjem
vojnom arhivu

2.
upisnici, imenici i osobnici osoba na službi u tužiteljstvu

3.
spisi iz posebnoga arhiva državnog odvjetnika određeni po članku 98. ovoga
poslovnika

4.
spisi iz »zbirke obveznih naputaka«.

*5. Prijenos spisa*

Članak
105.

Prije
početka rada novoosnovanih tužiteljstava obavlja se prijenos svih spisa u
kojima nije dovršen postupak.

Dovršeni
i arhivirani spisi ostaju u pismohrani tužiteljstva koje je do tada bilo
nadležno za postupanje na području novo-
osnovanoga vojnostegovnog tužiteljstva.

Članak 106.

U slučaju prestanka rada vojnostegovnog tužiteljstva
ili promjene mjesne nadležnosti neriješeni spisi predaju se vojnostegovnom
tužiteljstvu koje preuzima nadležnost za postupanje u tim predmetima.

Koje će vojnostegovno tužiteljstvo preuzeti arhivsku
građu iz stavka 1. ovoga članka, odlučit će Viši tužitelj.

XVIII.
STRUČNA KNJIŽNICA

Članak
107.
tužiteljstvo brine se o redovitoj nabavi novih izdanja zakona i drugih propisa,
stručnih časopisa i publikacija, zbirki sudskih odluka i službenih glasila
potrebnih za što uspješnije i stručnije obavljanje poslova.

Na
kraju godine »Narodne novine« i »Vojni vjesnik« i drugi stručni časopisi
uvezuju se zajedno s kazalom.

Članak
108.

Tekstovi
zakona i drugih propisa koji su često u uporabi nabavljaju se u dovoljnom broju
primjeraka za sve tužitelje i zamjenike tužitelja.

Tužitelj se brine da sve osobe na službi u
tužiteljstvu, a kojima je to potrebno, upoznaju s izmjenama i dopunama
postojećih propisa.

Članak 109.

O knjigama danim na uporabu vodi se posebna
evidencija.

XIX. VOĐENJE UPISNIKA I POMOĆNIH KNJIGA

1. Upisnici i pomoćne knjige

Članak 110.

Upisnici služe za upisivanje podnesaka na temelju
kojih se u tužiteljstvu osniva spis za pojedini predmet i za upisivanje tijeka
postupka i pojedinih radnji obavljenih u pojedinom postupku.

Pomoćne knjige službe za upisivanje podataka na
temelju kojih se mogu brže i lakše pronaći spisi kao i za upisivanje dopunskih
i drugih podataka koji se ne upisuju u upisnike.

Viši tužitelj može odrediti vođenje pomoćnih knjiga
koje olakšavaju obradu predmeta, praćenje rokova i sl.

2. Vođenje upisnika i pomoćnih knjiga

Članak 111.

Upisnici i pomoćne knjige vode se u pravilu zasebno
za svaku vrstu predmeta i za svaku kalendarsku godinu.

Iznimno od stavka 1. ovoga članka jedna knjiga
upisnika ili pomoćnih knjiga može se koristiti više godina. Tada se na sredini
prve stranice lista iza kojeg počinju upisi u narednoj godini olov­kom crvene
boje označava godina.

3. Oznake upisnika i pomoćnih knjiga

Članak
112.

Upisnici
i pomoćne knjige sastoje se od potrebnog broja araka propisanih tiskanica koji
su uvezani u knjigu s tvrdim koricama.

Na
korice se stavlja oznaka upisnika ili pomoćne knjige i godina na koju se odnosi
(npr. urudžbena knjiga bez oznake tajnosti za 2003.).

4.
Provjera ranijeg upisa

Članak
113.

Prije
osnivanja spisa i njegova upisivanja u upisnik ili pomoćnu knjigu provjerava se
je li upis već obavljen.

U
upisnik se upisuje prvi podnesak kojim se osniva spis u tužiteljstvu, a kasniji
se podnesci upisuju samo u popis podnesaka.

U
upisnike i pomoćne knjige tintom se čitljivo upisuje po redoslijedu primitka.

Bilješke
o kretanju spisa i sl. upisuju se olovkom, a kasnije se brišu ili precrtavaju.

5.
Pogrješni upisi

Članak
114.

Pogrješni
upisi ne smiju se brisati, već će se cijeli upis precrtati kosom crtom olovkom
crvene boje i u odjeljku »Primjedba« upisat će se »pogrješan upis«.

Pogrješni
upisi u pojedinim odjeljcima upisnika i u pomoć­nim knjigama precrtat će se
vodoravnom crtom i upisat će se točan upis.

Spisi
upisani iz pogrješnog upisa u upisniku dobivaju sljedeći redni broj, a na kraju
godine se od zadnjeg broja upisa odbiju pogrješni upisi.

6.
Upis spajanja spisa

Članak
115.

Pri
spajanju spisa u upisnik će se tintom upisati u odjeljku »Primjedba« (npr.
spojen na broj VsT-I-56/03), a ako se spisi privremeno spajaju, zabilješka će
se upisati grafitnom olovkom.

Zabilješka upisana u upisniku stavit će se i na omot
spisa s kojim se spis spaja.

Na način iz stavka 1. ovoga članka zabilježit će se i
razdvajanje spisa upisivanjem bilješke (npr. izdvojen spis broj VsT-I-75/01).

7.
Upis dovršenog spisa

Članak
116.

Ako je
postupak u pojedinom predmetu dovršen, redni broj toga spisa u upisniku će se
obilježiti olovkom crvene boje znakom konačnog rješenja (okomite i vodoravne
crte).

Isti će
se znak u tom slučaju staviti i ispred poslovnoga broja spisa na omotu spisa.

Spis
koji se odnosi na više osoba označit će se kao konačno dovršen tek kad je
postupak dovršen u odnosu na sve osobe.

Ako su
u svim spisima, upisanim na jednom listu upisnika, postupci dovršeni, u donjem
lijevom kutu toga lista upisnika olov­kom crvene boje stavit će se znak
četverokuta.

8.
Zaključivanje upisnika

Članak
117.

Na kraju
svake godine s nadnevkom 31. prosinca upisnici se zaključuju.

Zaključivanje
upisnika obavlja se tako da se iza posljednjega upisanoga poslovnog broja
stavlja zabilješka koja sadrži: dan, mjesec i godinu zaključenja, redni broj
posljednjega upisa u upisniku, redne brojeve poništenih upisa, broj riješenih
spisa, te broj i točan popis spisa koji su na kraju godine ostali neriješeni.

Tu
zabilješku upisuje u upisnik i potpisuje službenik određen za vođenje upisnika,
a svojim potpisom potvrđuje tužitelj.

9.
Prijenos nedovršenih spisa

Članak
118.

Spisi
koji ne budu dovršeni do isteka druge kalendarske godine, računajući od dana
upisa, prenijet će se na početku tekuće kalendarske godine zajedno sa svim
upisima i prijašnjim oznakama u upisnik za tekuću godinu i upisat će se
redoslijedom njihova primitka prije svih predmeta iz te godine.

Ispod
posljednjega prenesenog spisa u novom upisniku povlači se olovkom u boji
vodoravna crta ispod koje se nastavlja upisivanje spisa primljenih u tekućoj
godini, počevši od rednog broja 1.

Prijenos
spisa zabilježit će se u starom upisniku u odjeljku »Primjedba«, a redni će se
broj toga spisa zaokružiti olovkom crvene boje.

Upisnici
iz kojih su preneseni svi neriješeni spisi u nove upisnike odlažu se u arhiv.

10.
Upisi u imenik

Članak
119.

Ako se
jedan spis odnosi na više osoba, svaka će se osoba upisati u imenik posebno.

U imenik se upisuje čin, puno ime i prezime osobe te
oznaka postrojbe, ustanove odnosno zapovjedništva u kojoj je osoba na službi.

Činjenicu upisa podataka u imenik službenik označava
stav­ljanjem iznad rednog broja spisa u upisniku znaka »V«.

11. Pregled upisnika

Članak
120.

Tužitelj
obavlja pregled upisnika i drugih pomoćnih knjiga najmanje četiri puta godišnje
i obavljeni pregled bilježi u pregledanim knjigama stavljanjem datuma pregleda
i svoga potpisa.

12.
Upisnici

Članak
121.

Tužiteljstva
vode sljedeće posebne upisnike:

1. Prvostupanjski upisnik tužiteljstva »VsT-I«,

2. Upisnik raznih stegovnih predmeta »VsT-R«,

Više tužiteljstvo osim upisnika iz stavka 1. ovoga
članka vodi sljedeće upisnike:

1. Drugostupanjski upisnik tužiteljstva »VsT-II«

2. Upisnik Višeg tužiteljstva u povodu sukoba
nadležnosti odnosno prijedloga za prijenos nadležnosti »SN-PN«.

Članak
122.

U
prvostupanjski upisnik tužiteljstva »VsT-I« upisuju se počinitelji stegovnih
prijestupa sa svim elementima stegovne prijave i podacima podnositelja stegovne
prijave ili prijavitelja stegovnog prijestupa, prema obrascu broj 1 ovoga
poslovnika.

Upisnik
za stegovne prijave prati kretanje spisa do dovršetka postupka i arhiviranja.

Članak
123.

U
upisnik za razne stegovne predmete »VsT-R« upisuju se svi podaci o predmetu i
podnositelju, odnosno druge izvanpostupovne aktivnosti tužiteljstva te drugi
podaci prema obrascu broj 2 ovoga poslovnika.

Članak
124.

U
drugostupanjski upisnik tužiteljstva »VsT-II«upisuju se predmeti u
povodu žalbi podnesenih protiv presuda i rješenja vojnostegovnih sudova prema
obrascu broj 3 ovoga poslovnika.

Članak
125.

U
upisnik Višeg tužiteljstva u povodu sukoba nadležnosti odnosno prijedloga za
prijenos nadležnosti »SN-PN« upisuju se predmeti dostavljeni na odlučivanje u
svezi sukoba nadležnosti i u povodu prijedloga za prijenos nadležnosti
tužiteljstava, prema obrascu broj 4 ovog poslovnika.

13.
Imenici

Članak
126.

Tužiteljstva
uz upisnike iz članka 121. ovoga poslovnika vode i istovjetne imenike.

Članak
127.

Imenici
se vode prema prezimenu okrivljenika u uvezanim knjigama, s posebnim listovima
za svako slovo abecede.

U
jednoj knjizi imenika mogu se upisivati predmeti za više godina. U tom se
slučaju stavlja olovkom crvene boje na početku svake godine kod pojedinog slova
oznaka tekuće kalendarske godine.

Ako se
u jednom predmetu stegovni postupak vodi prema više osoba, svaka će se osoba
upisati posebno pod odgovarajuće slovo u isti, odnosno odgovarajući imenik.

14.
Pomoćne knjige

Članak
128.

Tužiteljstva
vode sljedeće pomoćne knjige:

1. Knjigu ročišta (»KR«)

2. Primopredajnu knjigu za unutarnju dostavu (»PK«)

3. Dostavnu knjigu za mjesto (»DK«)

4. Knjigu evidencije službenih putovanja (»ESP«)

5. Knjigu izdanih spisa iz pismohrane (»KIS«)

6. Knjigu prijma stranaka (»KPS«)

Članak
129.

U
knjigu ročišta (»KR«)upisuju se spisi u kojima su zakazane rasprave po
danima kada se imaju održati.

Rasprave
određene za isti dan upisuju se redom po kojem se održavaju uz naznaku sata i
minute određenih za početak rasprave, oznaka spisa, imena okrivljenika,
predsjednika vijeća pred kojim se rasprava održava i osobe koji će zastupati
optužbu.

Članak
130.

U
knjigu izdanih spisa iz arhiva (»KIS«) upisuju se svi spisi koji su izručeni iz
pismohrane.

Članak
131.

Viši
tužitelj može odrediti vođenje i drugih pomoćnih ili priručnih evidencija kojima
se olakšava poslovanje u tužiteljstvu ili ostvaruje bolji nadzor nad
obavljanjem određenih poslova.

XX.
OPREMA ZA RAD TUŽITELJSTAVA

Članak
132.

Minimum
potrebne opreme za rad tužiteljstava utvrđuje se prema broju osoba imenovanih
odnosno raspoređenih u tužiteljstva i broju radnih prostorija u kojima su oni
smješteni.

Članak
133.

Oprema
ureda tužitelja sastoji se od najmanje jednog:

– uredskog stola s uredskom foteljom

– jednog konferencijskog stola s odgovarajućim brojem
stolica

– ormara za spise

– vitrine za službena glasila

– željezne blagajne

– ormara za garderobu.

Članak 134.

Oprema ureda zamjenika tužitelja sastoji se od
najmanje jednog:

– uredskog stola s uredskom foteljom

– pomoćnog stola s dvije sjedalice

– ormara za spise

– ormara za garderobu.

Članak 135.

Oprema ureda službenika tužiteljstva sastoji se od
najmanje jednog:

– uredskog stola s uredskom stolicom

– ormara za spise

– ormara za priručni arhiv

– željezne blagajne

–
ormara za garderobu.

Članak
136.

Ako je u uredu smješteno više osoba, broj stolova,
stolica i ormara utvrđuje se prema broju osoba.

Članak 137.

Uredske prostorije tužiteljstva moraju imati grb
Republike Hrvatske te druge oznake uobičajene za Ministarstvo obrane.

Članak 138.

U tužiteljstvima se broj osobnih računala utvrđuje
prema broju osoba imenovanih odnosno raspoređenih u tužiteljstvo, dok se broj
pisaćih strojeva utvrđuje prema broju službenika.

Članak 139.

U tužiteljstvima se osigurava potreban broj
telefonskih linija u okviru telefonske mreže Ministarstva obrane i jedna
izravna telefonska linija za potrebe tužitelja.

Članak 140.

Viši tužitelj, tužitelji i njihovi zamjenici u
obavljanju službenih poslova svoj identitet dokazuju službenom iskaznicom i
značkom.

Članak
141.

Oblik i
sadržaj službene iskaznice i značke vojnostegovnih tužiteljstava odredit će i
propisati posebnom odlukom tajnik Ministarstva na prijedlog višeg
vojnostegovnog tužitelja.

Članak
142.
vojnostegovno tužiteljstvo vodi evidenciju o izdanim iskaznicama i značkama.

XXI.
PRIJELAZNE I ZAVRŠNE ODREDBE

Članak
143.

Ukoliko
ovim poslovnikom nije drukčije propisano, na ured­sko se poslovanje
tužiteljstava na odgovarajući način primjenjuju propisi o uredskom poslovanju
Ministarstva.

Članak
144.

Pojedini
izrazi uporabljeni u ovom poslovniku imaju slje­deće značenje:

1. Podnesak je svaki pisani sastav kojim se podnosi,
dopunjuje ili mijenja stegovna prijava, prijedlog ili zahtjev za djelovanje
tužitelja i korištenje njegovih ovlasti.

2. Dopis je svaki pisani sastav kojim tužiteljstvo
odgovara na upite stranaka.

3. Pravno sredstvo je svaki pisani sastav
tužiteljstva kojim se potiče, prekida, nastavlja ili dovršava postupak ili
službena radnja sudbenoga ili drugoga državnog tijela.

4. Odluka je svaki pisani sastav tužiteljstva kojim
se potiče, prekida, nastavlja ili dovršava postupak ili službena radnja.

5. Prilog je pisani sastav (isprava, tablica, prikaz,
crtež i sl.) koji se prilaže podnesku glede dopune, objašnjenja ili dokazivanja
sadržaja podneska.

6. Otpravak je svaki pisani sastav koji tužiteljstvo
izrađuje i dostavlja strankama, drugim zainteresiranim osobama i vojnostegovnom
sudu (optuženi prijedlog, optužnica, žalba, poziv, dopis i dr.).

7. Predmet je skup svih pisanih sastava i priloga
koji se odnose na istu stegovnu odnosno pravnu stvar, pitanje, zadaću i sl., i
čine posebnu cjelinu.

8. Spis je skup svih pisanih sastava i priloga koji
se odnose na istu stegovnu odnosno pravnu stvar odnosno na istu pravnu ili
fizičku osobu, složeni u jednom ili više omota označenih istim poslovnim
brojem.

9. Svežanj je skup više spisa koji se nakon dovršetka
postupka čuvaju složeni u istom omotu (kutiji, koricama i sl.).

10. Pismohrana je sastavni dio tužiteljstva u kojem
se čuvaju dovršeni predmeti, upisnici, imenici i pomoćne knjige te druga građa
do predaje Središnjem vojnom arhivu ili do njihova uništenja.

Članak
145.

Obrasci
s uputama za njihovo popunjavanje čine sastavni dio ovoga poslovnika.

Obrasci
iz stavka 1. ovog članka primjenjivat će se od 1. siječnja 2004. godine, do
kada se primjenjuju obrasci propisani Poslovnikom o radu vojnostegovnih sudova
i vojnostegovnih tužiteljstava, urbroj: 512-01-97-2059/1. od 1. listopada 1997.

Članak
146.

Ovaj poslovnik stupa na snagu danom objave u
»Narodnim novinama«.

Klasa: 805-09/03-01/1
Urbroj: 512-01-03-19
Zagreb, 12. kolovoza 2003.

Ministrica
 **Ž****eljka** **Antunovi****ć**, v. r.

UPUTA ZA POPUNJAVANJE
PRVOSTUPANJSKIG UPISNIKA TUŽITELJSTVA »VsT-I«,

Obrazac
broj 1
(članak 121. stavak 1. točka 1. poslovnika)

U stupac 1 upisuje se redni
broj stegovne prijave

– jedna prijava, bez obzira na broj prijavljenih osoba, upisuje se
pod jednim rednim brojem,

–  kada je jedna prijava podnesena
protiv više osoba, redni broj će se upisati u istom stupcu u sljedećem redu u
koji se upisuje prva prijavljena osoba,

–  druge prijavljene osobe upisuju
se u daljnje redove bez oznake rednog broja spisa.

–  sljedeća prijava dobiva novi
broj koji se upisuje iza posljednje prijavljene osobe iz prijave upisane pod
prethodnim rednim brojem,

–  ako se u svezi s upisanom
prijavom naknadno prijave druge osobe, one se upisuju u upisnik iza posljednjeg
broja s naznakom »pripada rednom broju…«, dok se kod rednog broja kome
pripadaju u stupcu »Primjedba« i to kod posljednjeg upisanog okrivljenika
stavlja napomena »novi prijavljeni iza rednog broja…«

U stupac 1                    upisuje
se nadnevak prijma stegovne prijave

–  nadnevak upisa mora biti
istovjetan nadnevku prijma stegovne prijave naznačen na prijamnoj štambilji.

U stupac 3                    upisuje
se podnositelj stegovne prijave, upisuje se klasa, urudžbeni broja te nadnevak
sastavljanja stegovne prijave i drugi poznati podaci

U stupac 4                    upisuje
se redni broj svake prijavljene osobe

U stupac 5                    upisuju
se osobni podaci prijavljene osobe

–  ako svi osobi podaci nisu razvidni
iz stegovne prijave, potrebito ih je naknadno upisati kada postanu poznati.

U stupac 6                    upisuje
se članak i stavak stegovnog prijestupa i nadnevak počinjenja

–  podatak o stegovnom prijestupu
upisuje se grafitnom olovkom, a konačni upis nalivperom.

–  ako se jedna osoba javlja kao
počinitelj više stegovnih prijestupa, upisuju se sva djela i nadnevak
počinjenja

U stupac 7                    upisuje
se nadnevak i naziv tijela od kojem je tuži­teljstvo podnijelo zahtjev za
prikupljanje dodatnih obavijesti

U stupac 8                    upisuje
se nadnevak odbačaja stegovne prijave

–  nadnevak odbačaja upisuje se za
svaku osobu posebno bez obzira da li je prijava odbačena u odnosu na jednu ili
više osoba jednim aktom.

U stupac 9                    upisuje
se nadnevak kada je predmet ustupljen drugom tužiteljstvu s naznakom tog
tužiteljstva

U stupac 10                  upisuje
se nadnevak kada je predmet preuzet od drugog tužiteljstva s naznakom tog
tužiteljstva

U stupac 11                  upisuje
se stegovni prijestup za koji je podnesen optužni prijedlog

U stupac 12                  upisuje
se nadnevak kada je optužni prijedlog podnesen sudu

U stupac 13                  upisuje
se nadnevak akta kojim je postupak obustav­ljen odnosno odbačaja optužnog
prijedloga

U stupac 14                  upisuje
se nadnevak održavanja glavne rasprave

–  ako je održano više glavnih
rasprava upisuju se redom svi nadnevci

U stupac 15                  upisuju
se pravne kvalifikacije djela i stegovne sankcije te sudski broj pod kojim je
predmet vođen i nadnevak donošenja

U stupac 16                  isto
kao pod 15

U stupac 17                  isto
kao pod 15

U stupac 18                  postupka
upisuje se datum primitka sudske presude ili rješenja

U stupac 19                  upisuje
se nadnevak obustave postupka

U stupac 20                  upisuje
se nadnevak podnošenja žalbe

U stupac 21                  upisuju
se ukratko razlozi zbog kojih je žalba podnijeta

U stupac 22                  upisuje
se nadnevak podnošenja žalbe okrivljenika

U stupac 23                  upisuje
se nadnevak sudske odluke i sadržaj drugostupanjske odluke te sudski broj Višeg
vojnostegov­nog suda pod kojim je predmet vođen

U stupac 26                  upisuju
se razni podaci kao npr. pravni lijekovi, gdje se spis nalazi, rokovi, broj
svežnja, stavljanje u pismohranu, ustupanje i sl.

UPUTA ZA POPUNJAVANJE
UPISNIKA RAZNIH STEGOVNIH
PREDMETA »VsT-R«,

Obrazac broj 2
(članak 121., stavak 1., točka 2. poslovnika)

U stupac 1                    upisuje se redni broj
podneska

U stupac 2                    upisuje
se nadnevak prijma podneska

U stupac 3                    upisuje
se naziv tijela, klasa, urudžbeni broj te nadnevak sastavljanja podneska
odnosno ukoliko je podnositelj podneska fizička osoba upisuje se prezime i ime
te prebivalište podnositelja

U stupac 4                    upisuje
se kratak sadržaj podneska

U stupac 5                    upisuju
se aktivnosti tužiteljstva glede podneska

U stupac 6                    upisuju
se razni podaci kao npr. gdje se spis nalazi, rokovi, broj svežnja, stavljanje
u pismohranu, ustupanje i sl.

UPUTA ZA POPUNJAVANJE
UPISNIKA VIŠEG VOJNOSTEGOVNOG TUŽITELJSTVA POVODOM SUKOBA NADLEŽNOSTI ODNOSNO
PRIJEDLOGA ZA PRIJENOS NADLEŽNOSTI »SN-PN«,

Obrazac broj 3
(članak 121., stavak 2. točka 2. poslovnika)

U stupac 1                    upisuje se redni broj
podneska

U stupac 2                    upisuje
se nadnevak prijma podneska

U stupac 3                    upisuje
se naziv tužiteljstva, klasa, urudžbeni broj te nadnevak sastavljanja podneska

U stupac 4                    upisuje
se prezime, ime i čin okrivljenika, VP, te kra­tak sadržaj podneska

U stupac 5                    upisuje
se nadnevak donošenja rješenja višeg tuži­telja

U stupac 6                    upisuje
se odluka višeg tužitelja

U stupac 7                    upisuju
se razni podaci kao npr. gdje se spis nalazi, rokovi, broj svežnja, stavljanje
u pismohranu, ustupanje i sl.

UPUTA ZA POPUNJAVANJE
DRUGOSTUPANJSKOG UPISNIKA TUŽITELJSTVA »VsT-II«,

Obrazac
broj 4
(članak 121. stavak 2. točka 1. poslovnika)

U stupac 1                    upisuje
se redni broj dostavljenog spisa povodom žalbe

U stupac 2                    upisuje
se nadnevak prijama prvog podneska i broj spisa Višega vojnostegovnog suda

U stupac 3                    upisuje
se naziv prvostupanjskog suda, broj spisa

U stupac 4                    upisuje
se prvostupanjska odluka, broj i nadnevak prvostupanjske odluke

U stupac 5                    upisuje
se prvostupanjsko tužiteljstvo i broj spisa prvostupanjskog tužiteljstva

U stupac 6                    upisuje
se prezime i ime, osobni čin, postrojba u koju je raspoređen okrivljenik.

–  upisuju se svi osuđeni
prvostupanjskom presudom i onda kada nisu podnosili žalbu (jer drugostupanjskom
presudom prvostupanjska presuda može se preinačiti po službenoj dužnosti.

U stupac 7                    upisuje
se članak i naziv stegovnog prijestupa

U stupac 8                    upisuje
se razlog i nadnevak prijma žalbe na sudu

U stupac 9                    isto
u stupcu 8

U stupac 10                  upisuje
se nadnevak povrata spisa Višem VSS

U stupac 11                  upisuje
se mišljenje Višeg tužitelja povodom žalbe iznesene u pisanom prijedlogu i
nadnevak kada je dano

U stupac 12                  upisuje
se nadnevak odustanka od žalbe tužitelja

U stupac 13                  upisuje
se nadnevak kada je žalba odbačena

U stupac 14                  upisuje
se nadnevak održavanja sjednice sudskog vijeća

U stupac 15                  upisuje
se nadnevak odluke suda kojom je prvostupanjska odluka potvrđena

U stupac 16                  upisuje
se nadnevak odluke suda kojom je prvostupanjska presuda preinačena a kazna
povišena – pooštrena

U stupac 17                  upisuje
se nadnevak odluke suda kojom je prvostupanjska presuda preinačena a kazna
snižena – ublažena

U stupac 18                  upisuje
se nadnevak odluke suda kojom je prvostupanjska presuda ukinuta zbog povrede
ZKP

U stupac 19                  upisuju
se nadnevak odluke suda kojom se prvostupanjska presuda ukinuta zbog pogrešno
utvrđenog činjeničnog stanja

U stupac 20                  upisuju
se primjedbe nižim tužiteljstvima te odlaganje, arhiviranje spisa i sl.

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

![](dodatni/375812.gif)
![](dodatni/375813.gif)
![](dodatni/375814.gif)
![](dodatni/375815.gif)
![](dodatni/375816.gif)
![](dodatni/375817.gif)
![](dodatni/375818.gif)

Ostalo, NN 139/2003-2036
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)